**Значэнне слова**

*Невяроўская Ірына Віктараўна,*

*настаўнік пачатковых класаў*

*ДУА «Гімназія № 1*

*імя У.А. Караля г. Чэрвеня»*

***Мэта:*** пашырэнне ўяўлення вучняў аб лексічным значэнні слова.

***Задачы:***

***–*** выпрацоўваць уменні ўстанаўліваць лексічнае значэнне слова з апорай на кантэкст ці з дапамогай тлумачальнага слоўніка, тлумачыць незразумелыя словы праз знаёмыя паняцці, фарміраваць навык практычнай дзейнасці з тлумачальным слоўнікам;

– узбагачаць слоўнікавы запас вучняў;

– выхоўваць паважлівыя адносіны да роднай мовы, культуры.

***Абсталяванне:*** крыжаванка «Слова» ітлумачальныя слоўнікі (для вучняў).

***Ход урока***

**І. Арганізацыйны момант.**

*(Настаўнік чытае верш Р. Эрыставі «Запрашэнне ў школу». На дошцы запіс верша з памылкамі).*

Пара ўставаць,

хто спіць яшчэ!

Гэй, мігам апранацца?

Усім збірацца найхутчэй

ды за навуку брацца.

**ІІ. Актуалізацыя ведаў і ўменняў.**

**2.1. Работа з вершам** *(на дошцы).*

– Прачытайце верш. Знайдзіце памылкі.

– Якія знакі прыпынку патрэбна паставіць?


– Колькі сказаў у вершы? Якія гэта сказы?

– Паспрабуем прачытаць верш разам уголас адпаведна са знакамі прыпынку.

**2.2. Адгадванне крыжаванкі (на дошцы.)**

– Сёння нас запрашае да сябе ў госці навука лексікалогія, якая вывучае... .

– А што яна вывучае, мы даведаемся, калі разгадаем крыжаванку.



1. Планета, самая блізкая да Зямлі. *(Месяц.)*

2. Золата і ў смецці *…(блішчыць).*

3. Тое, што і асенні. *(Восеньскі.)*

4. Штучны вадаём або шкляны посуд для ўтрымання і гадоўлі рыб. *(Акварыум.)*

5. Сталовы посуд круглай формы з шырокім дном. *(Талерка.)*

– Што агульнага ва ўсіх гэтых словах? *(Гэта – слоўнікавыя словы.)*

– Што абазначаюць гэтыя словы? На якія пытанні адказваюць?

– Лексікалогія вывучае слоўнікавы склад мовы. Прасцей кажучы, вывучае словы, з якіх складаецца мова. Слова – асноўная адзінка мовы.

**2.2. Чыстапісанне.**

*1бл// сл// мл// ум //ры*

*блішчаць месяц мяккі акварыум*

– Якое спалучэнне літар лішняе? Чаму? *(ры – верхняе злучэнне).*

– Звярніце ўвагу на каліграфічнае напісанне малых літар *м, л*. Старайцеся правільна прапісаць кожны элемент, захаваць нахіл, вышыню літар.

– Пры злучэнні літар звярніце ўвагу на від злучэння. Падкрэсліце тыя злучэнні, якія, на ваш погляд, запісаны правільна.

– Знайдзіце арфаграмы ў словах другога радка і запішыце слоўнікавыя словы. Пастаўце націск, падкрэсліце арфаграмы.

– Выкарыстоўваючы два словы з другога радка, складзіце сказ і запішыце яго ў трэцім радку.

– Які сказ па мэце выказвання вы запісалі?

– Абмяняйцеся сшыткамі, праверце акуратнасць і правільнасць напісання літар, слоў. Ацаніце работу сябра на лінейцы поспеху.

**ІІІ. Вывучэнне новага матэрыялу.**

**3.1. Гульня «Пазнай слова».**

– На ўроку мы бліжэй пазнаёмімся са словам, навучымся разумець іх, папоўнім слоўнікавы запас новымі словамі. Навучымся вызначаць лексічнае значэнне слова.

– Што такое лексічнае значэнне слова? Адказаць на гэта пытанне вы зможаце пасля гульні.

– Здагадайцеся па лексічнаму значэнню, якое слова я загадала.

Невялікі жвавы звярок з доўгім пушыстым хвастом. *(Вавёрка.)*

Самая цёплая пара года. *(Лета.)*

Прылада для пісьма. Мае чорны графічны стрыжань, які сціраецца гумкай. *(Аловак.)*

Рухацца ў паветры пры дапамозе крылаў. *(Ляцець.)*

**3.2. Работа з рубрыкай «Завяжы вузялок!» (с. 86).**

– Што такое лексічнае значэнне слова? *(Лексічнае значэнне слова – гэта яго сэнс, тое, што слова абазначае).*

*Знаёмства са структурай тлумачальнага слоўніка, яго прызначэннем.*

**IV. Замацаванне вывучанага матэрыялу.**

4.4. Выкананне задання. *(Работа ў парах па варыянтах практ. 133 (с. 86):*

1 варыянт – тлумачаць слова *асілак*,

2 варыянт – слова *здарожыцца*,

3 варыянт – *гасцінны*.

– Дапоўніце сказы патрэбнымі словамі і запішыце свой сказ.

**Фізкультмінутка.**

Як толькі сонейка прачнецца, *(устаць з-за парты)*

за справы хуценька бярэцца: *(кругі рукамі)*

разбудзіць сонных дзетак, *(кулачкамі пацерці вочкі)*

сагрэе лес, палетак, *(абняць сябе за плечы)*

дасць моцы ўсім хто хворы *(зрабіць рыўкі рукамі)*

і падтрымае ў горы. *(паціснуць адзін аднаму рукі)*

Мы вельмі просім: «Сонца, *(папляскаць у далоні)*

Зірні ў школьнае аконца».

**4.4. Выкананне практыкавання 134 (с. 86).**

– Прачытайце верш «Якія бываюць словы?» і адкажыце на пытанне верша, знайдзіце словы па іх значэнню.

– Запішыце на выбар два словы з іх значэннем. *(Калектыўная праверка.)*

**4.5. Выкананне практыкавання 135 (с. 87).**

– Раслумачце прыказку. Прачытайце яе некалькі разоў і запішыце прыказку па памяці.

**V. Падвядзенне вынікаў урока.**

**5.1. Выкананне тэста.**

– Запішыце літару адказа ў сшытак:

*1. Што такое лексічнае значэнне слова?*

*а) Тое, як вымаўляецца слова.*

*б) Тое, што слова абазначае, называючы што-небудзь.*

*в) Тое, як слова пішацца.*

*2. У якім слоўніку раскрываецца лексічнае значэнне слова?*

*а) руска-беларускі слоўнік;*

*б) арфаграфічны слоўнік;*

*в) тлумачальны слоўнік.*

*3. Запішыце лішняе слова ў кожным радку:*

*а) чацвер, сакавік, студзень, лістапад;*

*б) морква, агурок, дождж, цыбуля;*

*в) парта, шафа, кватэра, стол.*

– Дзе мы можам прымяніць веды па тэме «Лексічнае значэнне слова»? Пры складанні крыжаванак, разгадванні загадак, гульні ў словы, напісанні тэкстаў і інш. *(Ацэнка работы вучняў настаўнікам.)*

**VI. Дамашняе заданне.**

Практ 136, с. 88, правіла с. 86.

– Хто зможа выканаць дамашняе заданне самастойна?

**VII. Рэфлексія.**

– Аб чым вы даведаліся на ўроку?

– Што было самым цікавым?

– Якія заданні былі складанымі?